b'\n_START_ARTICLE_\nUlkotuotantoauto\n_START_PARAGRAPH_\nUlkotuotantoauto tai ulkol\xc3\xa4hetysauto (engl. OB van, OB unit, Outside Broadcasting Van, Remote Unit, Location Production Unit) on televisio- tai radiotuotannossa k\xc3\xa4ytett\xc3\xa4v\xc3\xa4 tuotantoyksikk\xc3\xb6, mill\xc3\xa4 voidaan tehd\xc3\xa4 suoria l\xc3\xa4hetyksi\xc3\xa4 tai nauhoituksia studioitten ulkopuolella.\n_START_SECTION_\nTelevisio\n_START_PARAGRAPH_\nTelevisiotuotannossa ulkotuotantoautolla tarkoitetaan tavallisesti television monikamerakuvauksessa k\xc3\xa4ytetty\xc3\xa4 kuvausautoa. Ulkotuotantoauton kori muistuttaa suurimmillaan bussia tai tv-kalusto on rakennettu er\xc3\xa4\xc3\xa4nlaiseen rekan per\xc3\xa4vaunuun. Pienimmill\xc3\xa4\xc3\xa4n tarvittavat tuotantotilat ja tekninen kalusto on sijoitettu pakettiauton tai asuntovaunun runkoon. Tuotantoyksikk\xc3\xb6 koostuu t\xc3\xa4ydellisest\xc3\xa4 tv-tuotantoon tarvittavasta kalustosta. Ulkotuotantoautossa on tv-ohjaamo, videomikseri, kuvatarkkaamo, \xc3\xa4\xc3\xa4nitarkkaamo sek\xc3\xa4 kuvan ja \xc3\xa4\xc3\xa4nen tallennuslaitteistot. Siell\xc3\xa4 voi sijaita my\xc3\xb6s tv-valaistuksessa k\xc3\xa4ytett\xc3\xa4v\xc3\xa4 valop\xc3\xb6yt\xc3\xa4 . Lis\xc3\xa4kalustoa kuljetetaan kalustoautossa._NEWLINE_Vakituisten kameroitten m\xc3\xa4\xc3\xa4r\xc3\xa4 vaihtelee auton kapasiteetista riippuen tavallisesti kahdesta kahdeksaan. Yleens\xc3\xa4 voidaan kytke\xc3\xa4 my\xc3\xb6s lis\xc3\xa4kameroita. Kameroitten videosignaali ja komentoyhteydet autoon kulkevat kamerakaapeleita pitkin tai langattomasti linkeill\xc3\xa4. Suurissa urheilukilpailuissa, konserteissa ja mittavissa tapahtumissa saatetaan useampia ulkotuotantoautoja kytke\xc3\xa4 yhteen, jolloin kameroitten m\xc3\xa4\xc3\xa4r\xc3\xa4 voi olla useita kymmeni\xc3\xa4. Erikoistapauksissa, kun tarvitaan todella mittavaa ja monipuolista tuotantokalustoa, voidaan laaja ulkotuotantokalusto ohjaamoineen, tarkkaamoineen ja kameroineen rakentaa tilap\xc3\xa4isesti er\xc3\xa4\xc3\xa4nlaisena palapelin\xc3\xa4 johonkin rakennukseen, vaikkapa stadionin tai j\xc3\xa4\xc3\xa4hallin tiloihin  ._NEWLINE_Ulkotuotantoauton ohjaamossa ty\xc3\xb6skentelev\xc3\xa4t ohjaaja, kuvaussihteeri ja mikseri, kuvatarkkaamossa kuvatarkkailija ja mahdollisesti kuvaaja. \xc3\x84\xc3\xa4nitarkkaamossa \xc3\xa4\xc3\xa4nen tasoa ja laatua s\xc3\xa4\xc3\xa4t\xc3\xa4\xc3\xa4 \xc3\xa4\xc3\xa4nitarkkailija. Kuvauspaikalla henkil\xc3\xb6kuntaan kuuluvat mm. kameramiehet, \xc3\xa4\xc3\xa4nitarkkailijat, studio-ohjaaja ja valaistustarkkailijat ._NEWLINE_Suorissa l\xc3\xa4hetyksiss\xc3\xa4 video- ja \xc3\xa4\xc3\xa4nisignaali l\xc3\xa4hetet\xc3\xa4\xc3\xa4n ulkotuotantoautosta tv-keskukseen (esim. Yleisradiossa Pasilan tv-keskukseen), mist\xc3\xa4 ne v\xc3\xa4litet\xc3\xa4\xc3\xa4n edelleen kytkent\xc3\xa4keskuksen ja l\xc3\xa4hetysyksik\xc3\xb6n kautta katsojille. Signaalit kulkevat joko linkkiketjun kautta, satelliittiteitse tai valokaapelilla. Nauhoitetut l\xc3\xa4hetykset tallennetaan joko ulkotuotantoautossa tai tv-keskuksessa .\n_START_SECTION_\nRadio\n_START_PARAGRAPH_\nRadion ulkotuotantoautoissa on \xc3\xa4\xc3\xa4nitarkkaamo \xc3\xa4\xc3\xa4nip\xc3\xb6ytineen ja \xc3\xa4\xc3\xa4nen muokkauksessa tarvittavine laitteineen. Auton kalustoon kuuluu my\xc3\xb6s \xc3\xa4\xc3\xa4nen tallentamiseen ja l\xc3\xa4hett\xc3\xa4miseen tarvittava tekniikka.'